Kedves Mentorok! Kedves Érintettek!

Véleményemet az általatok (mentorok és seniorok) beérkezett értékelések és a saját, illetve szervezőtársam (seniorkoordinátor) benyomásaira alapozva írom meg. Igyekszem a releváns észrevételeket összefoglalva, átfogó képet adni a Mentorelbeszélgetésről, illetve a Meniorhétvégéről.

Április 15-i beiktatásom után rövid idő alatt fel kellett vennem a tisztséggel járó feladatokat, illetve ezeket, a TTK HÖK Mentorrendszer által elvárt színvonalon megvalósítanom.

Az elbeszélgetések során törekedtem tudatosítani a Bizottság minden tagjában, hogy egy-egy jelölt értékelése elsősorban a Mentorkoncepcióban lefektetett alapok mentén, a tárgyilagosságot megőrizve, másodsorban ezeken a kötöttségeken túljutva, a személyes benyomások szakmai szubjektivitásán alapuljon.

Az elbeszélgetéseken a Bizottság jelenléte az esetek mintegy felénél hiányos volt. Sok-sok nehéz döntést kellett meghoznunk, gyakran előfordult, hogy jó ismerőseinktől, barátainktól kellett megválnunk. A következő évben célként való kitűzésem, hogy az elbeszélgetésekre több idő (véleményem szerint legalább három-négy hét) jusson, ezek körülménye barátságosabbá váljon, illetve a bizottsági tagok még inkább felkészültekké váljanak mind az objektív, mind a szubjektív benyomásokon alapuló véleményalkotásra. A szakterületekért, illetve az ezekhez kapcsolódó mentorcsoportokért felelős személyektől még nagyobb aktivitást várok. Egyes szakterületeken előfordult, hogy a tesztet abszolvált jelöltek töredéke (értsd kb. a felét) vett részt az elbeszélgetéseken.

Mindent összevetve elfogadhatónak tartom a Mentorelbeszélgetés színvonalát. Aki ezen továbbjutott, biztos lehet magában, ha még most nem is áll készen teljesen a gólyák fogadására, de kiváló mentor lesz belőle.

A Meniortábor szervezésére szintén nem sok időnk volt (ennek okait most ne taglaljuk, a felelősséget ezzel kapcsolatban vállalom), ugyanakkor úgy látom sikerült egy összeszedett, megfelelő szakmai programokat magába foglaló és nem utolsó sorban szórakoztató hétvégét eltöltenünk Százhalombattán.

Az étkezéssel, szállással összességében elégedettek lehetünk (a svédasztalos reggeli nagyon „ütött”). A személyzetről többetektől is hallottam, hogy „bunkók” voltak, illetve ezt én magam is tapasztaltam. Az egyik lakóépületben gondok akadtak a higiéniás helyiségek számával kapcsolatban. Úgy gondolom ezt könnyen meg lehetett volna oldani, átsétálva a másik épületbe. Igaz, erről a tájékoztatás (részünkről) elmaradt.

Az előzetesen összeállított programfüzet sokatoknak nagyon tetszett, tudtátok, mi, hol és mikor kezdődik. Ezzel kapcsolatban kritikával élnék felétek, ugyanis néha „csürhe” módjára viselkedtetek, amiben nyilván közrejátszott az elfogyasztott szeszmennyiség is. Miután külön-külön odamentem a társaságokhoz, ez megoldódott. ☺

A programok, a vetélkedők összességében szintén jól sikerültek. Többen megjegyeztétek az első napi szakmai túra hosszúságát. Most komolyan, mit akartok?! ☺ Az előző években volt, hogy ennél többet is mentünk egy nap alatt. Viccet félretéve, azzal egyet értek, hogy ha marad is ez a távolság, akkor ne a településen belül, a kövesutakon túrázzunk, hanem egy látványosabb, változatosabb helyen, mint pl. esetünkben az ártéri erdő volt. A túrán a csapatok többségének a hétből két állomás kimaradt. Elismerem, ez komoly hiba volt. Ugyanakkor ott úgy gondoltuk, hogy inkább rövidítünk a túrán, de legyen elegendő időtök megvacsorázni. Az esti vetélkedő ún. „mini-showhajtás” jelleget öltött. A feladatok jók voltak, a zsűrizés már nem annyira (alkoholos befolyásoltság). Az ezt követő táncos mulatság helyszíne a homokozó és részben a terasz volt. Ez nem volt túl ideális. Ennek fényében borítékolom, hogy a táborra olyan helyszínt választunk, ahol van olyan közösségi terem, ahova teljes létszámmal beférünk, illetve megfelelő kínálattal és árszínvonallal bíró büfével is rendelkezik. A táncos mulattságra érkezett a kedvenc kritikám, mely szerint a zene „retró-gimis” hangulata nem volt a legideálisabb. Megígérem, hogy legközelebb (egyesek nagy bánatára) otthon hagyom a T.a.T.u. és az egyéb ’90-es évekből származó világhírű előadók nem kevésbé színvonalas slágereit. ☺ A másnapi csapatépítő túra a megnevezésében szereplő elvárást maradéktalanul teljesítette. Öröm volt látni, hogy igazi csapatként működtetek. Sokan megjegyeztétek, hogy az állomások mintha aznap készültek volna fel a feladatokkal. Ezt elismerem, bár nem ezt kértem tőlük, a többségnél így volt. Garantálom, hogy ezen is változtatunk. Úgy gondolom, hogy amíg elvárjuk tőletek a mentorképzéshez való komoly hozzáállást, addig nekünk is hasonlóan kell cselekednünk.

A nyeremények szokatlanak voltak. Kicsit szakítottunk a hagyományokkal. Szerintünk fontosabb a gesztus és a meglepetés ereje, mint a mennyiségével ellentétben aránytalanul olcsó borok butító hatása. Ugyanakkor tudom, hogy az alkohol manapság a szórakozás elengedhetetlen kelléke, így nem vettük ki a jutalmazás köréből. A pontozásról az a véleményünk, hogy nem a verseny a fontos, hanem a szakmai tudás elsajátítása és a szórakozás.

A mentorgárda egy csapat, a legfontosabb az ez irányában érzett lojalitás. A programok, a csapatbeosztás szakmailag megalapozottak. Célunk, hogy egy egységes mentorgárdát hozzunk létre. Az egyesektől beérkezett érvelés, hogy nincs szükség más szakok mentorainak megismerésére, irreleváns. Egyrészt ütközik az íratlan alapelvekkel (mentorgárda iránti lojalitás), amivel ugye mindenki tisztában van, másrészt pedig a gyakorlatban is elengedhetetlen lesz, hogy ismerjétek mentortársaitokat. Mintegy 60 tanár szakos gólyával kell számolnunk ősszel. Az adott majorral és minorral rendelkező hallgató, mindkét szakról kapni fog mentort (amennyiben mindkét szak a TTK-n van), vagy egy kapcsolatfenntartót a másik, érintett karról (ez esettben a BTK-ról vagy az IK-ról). Az én feladatom az egyének képzése, és a mentorgárda teljes csapattá formálása. A szakos összetartás feladata már a Szacskók, a főmentorok és a Ti felelősségetek. Utóbbit is támogatva lehetőséget nyújtunk a táborokban, hétvégéken a saját szakterületek megismerésére. Ennek fényében, amikor arra kérünk Titeket, hogy vegyes csapatban vegyetek részt egy túrán, ezt ne „bojkottáljátok”. Azt hiszem, sok dologban elég engedékenyek vagyok, ezért ennek fejében azt még egyszer nem szeretném hallani, hogy bármelyik szakterület különcködni szeretne. ☺

A főmentorok egyenlőre feleslegesnek tűnhetnek (főleg a szakos segítők miatt), de ezt hamarosan, még júniusban (az alakuló Küldöttgyűlés előtt, ahol a Mentorkoncepció pontosításáról is szavazunk) tisztázzuk. Borítékolom, hogy a főmentorok igenis fontos szereppel fognak bírni a képzés és az őszi félév során.

Az előző éveket figyelembe véve, szokatlan lehetett az a kezdeményezés, hogy a hétvége számotokra, a közvetlen költségeket tekintve, ingyenes, de „úgymond” megteremtjük az adományozás lehetőségét. Ez értetek van: nem szeretnénk több ezer forintos kiadásokkal terhelni, viszont törekszünk egy még jobb rendszert, még nagyobb minőséget kiépíteni, amit a Ti felajánlásaitokra is alapozunk. Ezt kérlek sose felejtsétek el. Ami az Alapítványba tőletek befolyik pénz, az többszörösen jut vissza a Mentorrendszerbe. Kiegészítő információként annyit, hogy a hétvége költsége a díjazás, a benzinköltség és a fotós díja nélkül kereken 4000 forintra rúgott egy főre.

Összességében voltak kisebb pontatlanságok, szervezési hibák, de ezeket a táborra már orvosolni fogjuk. Örülök, hogy nagyjából mindenkivel sikerült pár szót váltanom, megismernem Titeket. Remélem élveztétek a hétvégét és a társaságot, az elbeszélgetéseket pedig pozitívan tudjátok értékelni. Továbbra is azon leszünk, hogy a képzés, a rendszer még jobbá váljon. Erre szükség van az együttműködésre, a csapatként való munkára. Tudom, ritkán van alkalmunk személyesen találkozni, de a minőségbiztosítást és a véleményeteket fontosnak tartom, ezért a közös kommunikációra a jövőben is sokat fogok alapozni.

Szarvas, 2013. június 2.

Uhljár Péter